วช.สนับสนุนผลิตชุดหน้ากากป้องกันเชื้อโรคแบบคลุมศีรษะเพิ่ม 3,000 ชุด มอบให้โรงพยาบาล แพทย์และบุคลากรทางการแพทย์
นายแพทย์เข็มชาติ หวังทวีทรัพย์ รองคณบดีฝ่ายทรัพย์สินและพัสดุจากภาควิชาวิสัญญีวิทยาคณะแพทยศาสตร์ศิริราชพยาบาล มหาวิทยาลัยมหิดล และประธานกลุ่ม ThaiMIC ฐานะหัวหน้าโครงการวิจัยชุดหน้ากากป้องกันเชื้อโรคแบบคลุมศีรษะพร้อมชุดกรองอากาศประสิทธิภาพสูง (PAPR) กล่าวว่า จากทุนวิจัยที่ได้รับการสนับสนุนจากสำนักงานการวิจัยแห่งชาติ (วช.) ผลิตชุดหน้ากากป้องกันเชื้อโรคแบบคลุมศีรษะฯ เป็นชุดป้องกันเชื้อโรคสำหรับแพทย์และบุคลากรทางการแพทย์ที่ทำงานใกล้ชิดกับผู้ติดเชื้อโควิด-19 ปัจจุบันโครงการฯ ได้ปรับปรุงพัฒนาชุดหน้ากากป้องกันเชื้อโรคฯอย่างต่อเนื่องเป็นรุ่นที่ 3 โดยชุดหน้ากากส่วนหัวได้ขยายให้มีขนาดใหญ่ขึ้น ท่อลมปรับให้มีความแน่นหนา กล่องพัดลมมีความเพรียวบาง มีปุ่มปรับแรงลม เกจย์บอกระดับแบตเตอรี่ที่ใช้งานต่อเนื่องได้ไม่ต่ำกว่า 4 ชม. สามารถชาร์จไฟได้ด้วยสายยูเอสบี แบบซี รุ่นที่ผลิตออกมาก่อนหน้านี้เป็นที่ต้องการจากโรงพยาบาลต่างๆ เป็นจำนวนมาก โครงการฯ จึงได้ผลิตและแจกจ่ายให้กับเครือข่ายโรงพยาบาลในกลุ่มสถาบันแพทยศาสตร์แห่งประเทศไทย เพื่อส่งต่อให้โรงพยาบาลในโรงเรียนแพทย์และโรงพยาบาลในกระทรวงสาธารณสุขไปแล้วถึง 500 ชุด แต่เนื่องจากยังเป็นที่ต้องการใช้เพิ่มอีกเป็นจำนวนมาก วช.สนับสนุนทุนวิจัยโครงการฯผลิตชุดเพิ่มอีก 3,000 ชุด คาดจะผลิตเสร็จและส่งมอบให้กระทรวง อว.ได้ เชื่อจำนวนชุดที่ผลิตเพื่อแจกจ่ายให้กับโรงพยาบาลจะมีเพียงพอต่อการใช้งาน สำหรับ นวัตกรรมชุด PAPR เป็นผลงานจากสมาคมส่งเสริมการรับช่วงการผลิตไทยและบริษัทแม่น้ำเมคคานิกาจำกัดที่ได้รับทุนสนับสนุนการวิจัยจาก วช. ผ่านการทดสอบการรั่วซึมจากบริษัท Q&amp;E International และได้รับใบรับรองความปลอดภัย 100% และสามารถนำหมวกครอบศีรษะและท่อลมไปทำความสะอาดหลังใช้ นำกลับมาสวมใส่ปฏิบัติงานใหม่ได้อีกหลายครั้ง ลดปัญหาขาดแคลนชุดป้องกัน มีอายุการใช้งานของไส้กรองอากาศฯ 180 วันนางสาววิภารัตน์ ดีอ่อง ผู้อำนวยการสำนักงานการวิจัยแห่งชาติ หรือ วช. กล่าวว่า เป็นเรื่องน่ายินดีที่ผลงานงานการวิจัยที่ วช.ให้ทุนสนับสนุนสามารถพัฒนาไปสู่นวัตกรรมที่นำไปใช้ให้เกิดประโยชน์ต่อประเทศชาติได้ทันท่วงทีต่อสถานการณ์ที่กำลังเกิดขึ้นอยู่ในปัจจุบัน เป็นนวัตกรรมผลิตได้ด้วยฝีมือของคนไทย มีราคาถูกกว่านำเข้าจากต่างประเทศหลายเท่าตัว มีคุณภาพและได้มาตรฐาน